b"\n_START_ARTICLE_\nCal Sabata de Dalt (Montmajor)\n_START_SECTION_\nSituaci\xc3\xb3 geogr\xc3\xa0fica\n_START_PARAGRAPH_\nCal Sabata de Dalt est\xc3\xa0 situat al sud del nucli de Montmajor, al Bergued\xc3\xa0, a sota el castell de Montmajor. Molt a prop de la masia hi ha el jaciment arqueol\xc3\xb2gic de la Balma de Cal Sabata.\n_START_SECTION_\nDescripci\xc3\xb3\n_START_PARAGRAPH_\nCal Sabata de Dalt est\xc3\xa0 en un lloc amb desnivell, que aprofita i s'adapta a les terrasses. \xc3\x89s un edifici de planta baixa, pis i golfes que t\xc3\xa9 una teulada a doble vessant i el carener perpendicular a la fa\xc3\xa7ana principal que est\xc3\xa0 orientada a migdia. Aquesta t\xc3\xa9 una porta adovellada d'arc de mig punt que sembla lleugerament apuntat perqu\xc3\xa8 una de les dovelles \xc3\xa9s una mica baixa. La casa va tenir ampliacions en el seu costat esquerre i s'hi va afegir un cos paral\xc2\xb7lel. La columna central de l'interior de la casa t\xc3\xa9 la data inscrita 1739. Hi ha coberts posteriors davant la masia, un dels quals era l'antiga masoveria de cal Sabata. Hi ha una font i una bauma propera a la casa que t\xc3\xa9 una tina excavada a la roca i que \xc3\xa9s un jaciment arqueol\xc3\xb2gic inventariat. Tot i que \xc3\xa9s una de les cases m\xc3\xa9s antigues de Montmajor, no s'hi conserven elements de l'\xc3\xa8poca medieval degut a les diferents remodelacions i reconstruccions que ha patit.\n_START_SECTION_\nHist\xc3\xb2ria\n_START_PARAGRAPH_\nCal Sabata de Dalt \xc3\xa9s una de les diferents cases que existien al peu del castell de Montmajor i de Sant Sadurn\xc3\xad del Castell de Montmajor. El 983 hi ha la primera refer\xc3\xa8ncia del castell i el 1050 de l'esgl\xc3\xa9sia, cosa que fa suposar que aquest nucli ja existia al segle XI que als fogatges de 1365 i de 1553 comptava amb 4 focs i al de 1708 ja n'hi havia 14, la majoria a la zona dels plans (l'actual nucli de Montmajor). Armenter Sabata \xc3\xa9s esmentat en el foc de 1553. Cal Sabata i Can Barri vell formaven part del nucli proper al castell. Aquesta \xc3\xbaltima casa estava al costat de la primera i nom\xc3\xa9s se'n conserva un mur perqu\xc3\xa8 la casa nova de Can Barri es va construir al segle XVII. Totes dues cases pagaven delmes a Santa Maria de Serrateix, segons el capbre de 1581. La casa de Can Sabata de Baix es va construir a la zona del Pla de Montmajor a finals del segle XVII, casa que tamb\xc3\xa9 rep el nom de Can Sabata dels Plans."